open-index/open-wikipedia-markdown huggingface dataset:
בוריס סידיס

**בוריס סידיס** (12 באוקטובר 1867 - 24 באוקטובר 1923) היה פסיכולוג, רופא, פסיכיאטר ופילוסוף חינוכי ממוצא יהודי-אוקראיני. סידיס היגר לארצות הברית והיה פעיל במחקר ובפעילות אקדמית הנוגעת לפסיכולוגיה.  בוריס סידיס התנגד לרעיונותיו של פרויד ושל מחקרים בולטים אחרים בתחום הפסיכולוגיה ולכן סבל מנידוי בקרב קהילת החוקרים. אשתו הייתה קרובת משפחה של האינטלקטואל האמריקאי קליפטון פדימן. בנו היה ילד הפלא ויליאם ג'יימס סידיס.

## ביוגרפיה
סידיס נולד באימפריה הרוסית למשפחה יהודית, הוא היגר לארצות הברית בשנת 1887 על מנת להימלט מרדיפה פוליטית. עקב הסופות בנגב וחוק מאי הוא נידון לשנתיים במאסר. בשלב מאוחר יותר בחייו העיר שהכנסתו לתא בידוד שיפרה את יכולתו לחשוב. אשתו, שרה מנדלבאום סידיס, שהייתה אף היא רופאה, נמלטה מהפוגרומים ברוסיה בשנת 1889.

בוריס השלים ארבעה תארים באוניברסיטת הרווארד (תואר ראשון, שני, שלישי ותואר דוקטור לרפואה) תחת הנחייתו של ויליאם ג'יימס (שעל שמו נקרא בנו). עבודתו האקדמית הייתה רבה משקל בתחילת המאה ה-20, הוא נודע כחלוץ בתחום הפסיכופתולוגיה, חקר ההיפנוזה ודינמיקה קבוצתית. כמו כן ניסה ליישם את תורת האבולוציה על עולם הפסיכולוגיה.

הוא התנגד בלהיטות למלחמת העולם הראשונה, את רעיון המלחמה תיאר כ"מחלה חברתית" וכן השמיץ ובז למושג אאוגניקה. הוא חיפש למצוא תשובה לשאלה מדוע אנשים מתנהגים כפי שהם מתנהגים, בעיקר במקרים של היסטריה המונית או מאניה דתית. בספרו משנת 1922 פרסם את מחקריו בנושא אבחון, הבנה וטיפול של הפרעות חרדה. 

בעקבות השמצותיו את הזרם המרכזי בפסיכולוגיה ואת זיגמונד פרויד, הוא היה מוקצה מקרב קהילת חוקרי הפסיכולוגיה בה היה חבר שנים רבות. 

סידיס יישם את גישתו הפסיכולוגית-חינוכית בגידול בנו, ויליאם ג'יימס סידיס. הוא החל ללמדו מגיל צעיר ביותר אותיות, קריאה, שפות ועוד. בנו נחשב לימים כאחד מן האנשים החכמים ביותר בעולם (מנת המשכל שלו הוערכה בין 250 ל-300), אם כי מחקר שנערך בנושא מצא שטענה זו היא מופרכת. לאחר שהשיג הישגים יוצאי דופן בתור ילד פלא, בבגרותו הוא נכשל בחיים ולא ניהל אורח חיים נורמטיבי. בוריס סידיס בעצמו לעג למבחני אינטליגנציה, אותם תיאר כ"טיפשיים, קפדניים, אבסורדיים ומטעים ביותר". 

## קישורים חיצוניים

* בוריס סידיס - מידע ביוגרפי 
* מידע על סידיס וספריו, באתר sidis 
* 

;ממאמריו:
* רשימת מאמריו עם קישור לטקסט מלא 
* THE FOUNDATIONS OF NORMAL AND ABNORMAL PSYCHOLOGY, 1914
* NERVOUS ILLS THEIR CAUSE AND CURE, 1922

קטגוריה:בוגרי בית הספר לרפואה באוניברסיטת הרווארד
קטגוריה:יהודים רוסים
קטגוריה:פסיכיאטרים יהודים
קטגוריה:אתאיסטים יהודים
קטגוריה:אתאיסטים אמריקאים
קטגוריה:מחוננות
קטגוריה:יהודים שהיגרו מרוסיה לארצות הברית
קטגוריה:פסיכיאטרים אמריקאים
קטגוריה:פסיכולוגים אמריקאים
קטגוריה:אמריקאים שנולדו ב-1867
קטגוריה:אמריקאים שנפטרו ב-1923
Snap!

**סנאפ!** (באנגלית: **!Snap**) היא שפת תכנות חופשית שמיועדת להוראת עקרונות התכנות לתלמידים שאינם מיועדים בהכרח להיות מתכנתים מקצועיים. !Snap (בהשראת תכנת Scratch) מבוססת על כך שלפקודות יש צורה גרפית של בלוקים שנגררים באמצעות העכבר ונתפסים זה לזה (מכאן שמה של השפה). התלמיד מתכנת תוכניות הנדרשות בלימודיו, אנימציות אינטראקטיביות, או משחקים ותוך כדי כך נחשף לעקרונות מתמטיים ומחשוביים. למרות שממבט ראשון ל-!Snap יש חזות דומה ל-Scratch, ל-!Snap יש תוספות חשובות שמאפשרות להשתמש בה בקורסים אקדמיים של מדעי המחשב.
התוספות, בעיקר בהשפעה של שפת התכנות Scheme, שייכות לפרדיגמה של תכנות פונקציונלי עם רקע מתמטי תאורטי מהתחום של תחשיב למדא.

## מאפיינים
המאפיינים הבאים מייחדים את !Snap בהשוואה ל-Scratch.
* ניתן ליצור בלוק שמחזיר תוצאה (Reporter, Predicate) וניתן לשלב אותו כקלט בבלוקים אחרים.
* רשימות ופונקציות הן ערכים ב-!Snap כמו מספרים ומחרוזות. רשימה או פונקציה יכולות לשמש קלט של בלוק או להוות בעצמן איברים ברשימות.
* ניתן לממש בבלוק אלגוריתם רקורסיבי – במהלך הגדרת בלוק ניתן להשתמש בבלוק אותו מגדירים.
## דוגמאות
400px|ממוזער|Polynom evaluation block
500px|ממוזער|Integral block
מובאות פה שתי דוגמאות שנבחרו כדי להדגים חלק מהתכונות המיוחדות של שפת התכנות !Snap.
בתמונות מתוארים שני בלוקים שנוצרו על ידי משתמש. בלוק אחד מאפשר לחשב את ערכו של פולינום עבור ערך נתון בהינתן רשימת המקדמים של הפולינום. בלוק זה הוא דוגמה לכך שרשימה יכולה להוות קלט. הבלוק השני נועד לחשב קרוב סכום רימן של האינטגרל המסוים. בבלוק זה פונקציה משמשת כאחד הקלטים.

500px|ממוזער|Polynom evaluation with inputs
500px|ממוזער|Integral block with inputs
לאחר הצבת הקלטים לתוך הבלוקים וקליק על הבלוקים נקבל את התוצאה באליפסה לבנה על יד כל בלוק. רשימת המקדמים שניתנה כקלט היא 1,1-,1- והערך שבו יש לחשב את הפולינום הוא 2. בבלוק חישוב האינטגרל, הפונקציה שניתנה כקלט היא y=1/x, גבולות האינטגרל הם 1 ו-e וסכומי רימן מחושבים עם 100 מרווחים.

500px|ממוזער|Polynom block definition
הבלוקים מוגדרים בעורך הבלוקים של !Snap. ההגדרה של הבלוק שמחשב פולינום היא הגדרה רקורסיבית מאחר שבהגדרת הבלוק משתמשים בבלוק עצמו.

## ראו גם
*Scratch

## קישורים חיצוניים

* 
*מדריך לשפת !Snap 
*האתר הרשמי של Scratch

## הערות שוליים

קטגוריה:שפות תכנות
קטגוריה:תוכנות שהושקו ב-2011
קטגוריה:תכנות מונחה-עצמים
U-blox

**U-blox** היא חברה שווייצרית לייצור מוליכים למחצה אלחוטיים, ומודולים לשוק הצרכני, לשוק רכב ולשווקים תעשייתיים. החברה פועלת במודל מיקור חוץ כמעצב ויצרן של מעגלים משולבים. הפתרונות האלחוטיים שלה מחברים בין מכונות, כלי רכב, ואנשים כדי לאתר את המיקום המדויק שלהם, ומתקשרים באמצעות תקשורת קצרת טווח (WI-FI, Bluetooth) או רשתות סלולריות.

באמצעות תיק המוצרים שלה הכולל צ'יפים, מודולים ופתרונות תוכנה ניתן לייצר תת-מערכות ומוצרים כדי למלא את הצרכים של ה"אינטרנט של הדברים" (IoT) וכן פתרונות M2M או Car2Car מהירים ויעילים עלותית (Cost effective).

החברה רכשה כתריסר חברות לאחר ההנפקה הראשונית ב-2007, שתי הרכישות האחרונות היו Connectblue ב-2014 ו Lesswire ב-2015

שווי השוק של החברה מוערך (נובמבר 2016) בכ-1.34 מיליארד דולר.

## קישורים חיצוניים

* 
* www.u-blox.com - אתר החברה

## הערות שוליים

קטגוריה:חברות שווייצריות
קטגוריה:GPS
הארכידוכס יוזף, פלטין הונגריה

הארכידוכס **יוזף אנטון יוהאן בפטיסט, פלטין [[הונגריה]]** (; 9 במרץ 1776 פירנצה - 13 בינואר 1847 וינה), היה בנם הרביעי של לאופולד השני, קיסר האימפריה הרומית הקדושה ואשתו האינפנטה מריה לואיסה, נסיכת ספרד, וכיהן כפלטין הונגריה בין השנים 1796–1847.

## ביוגרפיה
יוזף אנטון נולד ב-9 במרץ 1776 בעיר פירנצה כבנו הרביעי של לאופולד הראשון, הדוכס הגדול של טוסקנה ולאשתו האינפנטה הספרדייה מריה לואיסה, נסיכת ספרד. אביו היה בנה השמיני של מריה תרזה ופרנץ הראשון, קיסר האימפריה הרומית הקדושה, ואמו הייתה בתו של קרלוס השלישי מלך ספרד. בזמן שנולד עוד שלטה סבתו אולם כעבור ארבע שנים נפטרה ובנה יוזף השני עלה לשלטון, אך נפטר כעבור עשר שנים בלבד, ומשום שהמועמד הבא בתור לכתר הארכידוכס קרל יוזף שנפטר כשטרם מלאו לו 16, הפך אביו לקיסר האימפריה הרומית הקדושה. אולם כעבור שנתיים נפטר גם הוא ואחיו הבכור פרנץ השני, קיסר האימפריה הרומית הקדושה עלה לשלטון.

בשנת 1796 מונה יוזף לפלטין הונגריה. לאורך שנות כהונתו תמך וקידם רפורמות כלכליות, עבודות ציבוריות, ועבודות בנייה אשר תכליתם היו לקרב יותר את הונגריה לאירופה. יוזף השתדל לא למשול ביד רמה, והאמצעים הקשים בדרך כלל הוטלו מווינה. במהלך כהונתו הגיעו להונגריה ספינת הקיטור והרכבת, והוקמה האקדמיה ההונגרית למדעים.

יוזף היה מאוד פופולרי בקרב ההונגרים, וייסד את הענף ההונגרי של בית הבסבורג. ב-13 בינואר 1847 מת יוזף בבודה, והוא בן 71 שנים. כאות כבוד הוקמה כיכר על שמו בלב בודפשט מול משרד האוצר, ובה הוצב פסל בדמותו.

## משפחתו
בשנת 1799 התחתן יוזף עם אלכסנדרה פבלובנה, הנסיכה הגדולה של רוסיה, בתם של פאבל הראשון, קיסר רוסיה וסופיה דורותיאה, נסיכת וירטמברג, אולם היא מתה מקדחת בשנת 1801, זמן קצר לאחר שילדה בת מתה.

בשנת 1815 התחתן יוזף עם הרמינה, נסיכת אנהלט-ברנבורג-שאומבורג-הוים, בתם של ויקטור השני, נסיך אנהלט-ברנבורג-שאומבורג-הוים ואמליה, נסיכת נסאו-ויילבורג, ממנה נולדו לו 2 ילדים:
* הרמינה, ארכידוכסית אוסטריה (1817–1842)
* הארכידוכס שטפן, פלטין הונגריה (1817–1867)

בשנת 1819 התחתן יוזף עם מריה דורותיאה, דוכסית וירטמברג, בתם של לודוויג, דוכס וירטמברג והנרייטה, נסיכת נסאו-ויילבורג, ממנה נולדו לו 5 ילדים:
* פרנציסקה מריה אליזבת, ארכידוכסית אוסטריה (1820)
* אלכסנדר, ארכידוכס אוסטריה (1825–1837)
* אליזבת פרנציסקה, ארכידוכסית אוסטריה (1831–1903)
* יוזף קרל, ארכידוכס אוסטריה (1833–1905)
* מריה הנרייטה, ארכידוכסית אוסטריה (1839–1902)

## אילן יוחסין

## קישורים חיצוניים

* 

## הערות שוליים

קטגוריה:אבירי מסדר גיזת הזהב
קטגוריה:בית הבסבורג
קטגוריה:מעוטרי עיטור אנדריי הקדוש
קטגוריה:ילידי 1776
קטגוריה:הונגרים שנפטרו ב-1847
קארן פנס

**קארן סוּ פנס** (באנגלית: **Karen Sue Pence**; לשעבר קארן באטן (Batten); נולדה ב-1 בינואר 1957) היא מורה אמריקאית, לשעבר הגברת השנייה של ארצות הברית, לשעבר הגברת הראשונה של אינדיאנה ורעייתו של מייק פנס, סגן נשיא ארצות הברית לשעבר.

## ביוגרפיה
פנס נולדה ב-1 בינואר 1957 בקנזס, בתם של ליליאן האקר (1931–2004) וג'ון מ' באטן (1932/1931–1988). פנס גדלה והתחנכה בשכונת בורד ריפל שבאינדיאנפוליס. את השכלתה התיכונית רכשה בבישופ צ'אטארד, בית ספר תיכון קתולי. בעת שלמדה בתיכון היא פגשה את בעלה הראשון, סטיב ויטקר, ממנו התגרשה מאוחר יותר. לפנס תואר ראשון ותואר שני בחינוך יסודי מאוניברסיטת באטלר (Butler). היא לימדה בשורה של בתי ספר יסודיים באינדיאנפוליס. לאחר שלמדה ציור בצבעי מים החלה בקריירה של ציור פורטרטים של בתים.

באוגוסט 1984 התארסו קארן ומייק, וב-8 ביוני 1985 הם נישאו בכנסייה קתולית. לבני הזוג שלושה ילדים; אודרי, שארלוט ומיכאל. מייק הוא בעלה השני של קארן. קודם לכן הייתה נשואה לסטיב ויטקר, מ-1978 ועד גירושיהם של השניים.

מ-2013, אז נבחר בעלה למושל אינדיאנה, ועד 2017 הייתה פנס הגברת הראשונה של המדינה. ב-20 בינואר 2017, עם כניסתו של בעלה מייק פנס לתפקיד סגן נשיא ארצות הברית, נעשתה קארן פנס לגברת השנייה של ארצות הברית, תואר לא-רשמי שבו מחזיקות נשותיהם של סגני הנשיא (שם התואר מבוסס על תוארה של אשת הנשיא, הגברת הראשונה של ארצות הברית). פנס סיימה לשמש כגברת השנייה ב-20 בינואר 2021, עם סיום כהונתו של בעלה כסגן נשיא ארצות הברית.

## קישורים חיצוניים

* קארן פנס באתר הבית הלבן

## הערות שוליים

קטגוריה:אמריקאים ילידי קנזס
קטגוריה:הגברות השניות של ארצות הברית
קטגוריה:בני זוגם של סגני נשיא ארצות הברית
קטגוריה:בוגרי אוניברסיטת באטלר
קטגוריה:אנשי חינוך אמריקאים
קארן פנס
קטגוריה:אמריקאיות שנולדו ב-1957
קטגוריה:אמריקאים שנולדו ב-1957
לאלנד 21185

**לאלנד 21815** (מצרפתית: **Lalande 21185**, נקרא גם **גליזה 411**, **LHS 37** או **95735 HD**) הוא ננס אדום הנמצא במרחק של 9.3 שנות אור ממערכת השמש בקבוצת הכוכבים הדובה הגדולה. זהו אחד הכוכבים הקרובים ביותר לכדור הארץ ורק מערכת הכוכבים של אלפא קנטאורי והננסים האדומים כוכב ברנרד ווולף 359 קרובים יותר ממנו, אך למרות זה הוא יותר בהיר גם מוולף 359, גם מכוכב ברנרד וגם מפרוקסימה קנטאורי, ולמעשה הוא הננס האדום השלישי הכי בהיר בשמים (אחרי לאקאי 8760 ולאקאי 9352). כמו כל שאר הננסים האדומים, גם את לאלנד 21185 לא ניתן לראות ללא ציוד עזר, שכן בהירות נראיתו היא מדרגה 7.5, נמוכה בהרבה מסף הראייה האנושי.

## היסטוריה
250px|ממוזער|ימין|גרף מרחקים לכוכבים השכנים של מערכת השמש בין השנים 20,000- ו-80,000+
הכוכב מוזכר לראשונה בקטלוג כוכבים בשם "Histoire Céleste Française" שפרסם האסטרונום הצרפתי ז'רום לאלנד בשנת 1801 ונקרא על פי המספר שקיבל בפרסום מחודש של הקטלוג משנת 1847. בשנת 1857 גילה האסטרונום הגרמני פרידריך ארגלנדר שלכוכב תנועה עצמית גדולה ביחס לשאר הכוכבים ובאותה שנה גילה האסטרונום פרידריך ויניקה שלכוכב היסט של כחצי שניית קשת ששקול למרחק של כ-6.5 שנות אור. עד לגילויים של כוכב ברנרד ווולף 359 בתחילת המאה ה-20 נחשב לאלנד 21185 לכוכב השני הכי קרוב למערכת השמש, גם לאחר שמדידות נוספות הראו שהוא למעשה יותר רחוק ממה שסברו בתחילה. בעוד כ-20,000 שנים יעבור לאלנד 21185 במרחק של כ-4.7 שנות אור ממערכת השמש ויהיה הכוכב השני הכי קרוב אחרי מערכת אלפא קנטאורי. ממרחק זה תהיה בהירותו הנראית מדרגה 6.1, על סף יכולת הראייה האנושית, והוא יהיה הננס האדום היחידי שניתן לראות ללא ציוד עזר.

## מאפיינים
לאלנד 21185 הוא ננס אדום מסוג ספקטרלי M2 V. רדיוסו מוערך בכשליש רדיוס שמש, מסתו מוערכת במעט פחות מחצי מסת שמש ועוצמת הארתו היא כ-6 אלפיות מעוצמת ההארה של השמש באור נראה, אך בגלל טמפרטורת פניו הנמוכה, כ-3,400 קלווין, רוב קרינתו היא בתחום התת-אדום. הכוכב נע על רקע שאר הכוכבים במהירות של כ-4.8 שניות קשת בשנה והוא מבין הכוכבים בעלי התנועה העצמית הגדולה ביותר. כיוון התנועה שלו הוא בניצב למישור הדיסקה של שביל החלב, כך שהוא מקיף את מרכז הגלקסיה במסלול אליפטי מאוד שחותך פעמיים את מישור הגלקסיה בנקודות הקצה שלו. מדידות ספקטרוסקופיות של אור הכוכב מראות שינויים קטנים ומחזוריים במהירות התנועה שלו ומרמזות על קיומה של מערכת כוכבי לכת, אך הנתונים שנמדדו אינם מאפשרים לקבוע אם אכן קיימים כוכבי לכת המקיפים את לאלנד 21185. בעקבות מדידות שנעשו בשנת 1981, מסווג לאלנד 21185 בקטלוג הכוכבים המשתנים כמשתנה BY בדרקון.

## סביבה
הכוכב הקרוב ביותר ללאלנד 21185 הוא הננס האדום וולף 359 שנמצא במרחק של כ-4.1 שנות אור ממנו, דומה למרחק שממערכת השמש למערכת אלפא קנטאורי, והכוכב השני הכי קרוב הוא הננס האדום רוס 128 שנמצא במרחק של 6.5 שנות אור ממנו. שניהם יהיו עמומים מאוד ממרחק כזה ואורם יהיה חלש מלהראות לעין אנושית ללא ציוד עזר. השמש תראה משם ככוכב בהיר למדי עם דרגת בהירות 1.85. פרוקיון שנמצא פחות מ-10 שנות אור מלאלנד 21185, יראה ממנו ככוכב בהיר במיוחד עם דרגת בהירות 0.

## קישורים חיצוניים

* 

## הערות שוליים

קטגוריה:ננסים אדומים
קטגוריה:משתני BY בדרקון
קטגוריה:קבוצת הכוכבים הדובה הגדולה
קטגוריה:כוכבים קרובים
קטגוריה:קטלוג גליזה
קטגוריה:קטלוג לויטן
יובל כספין

[ממוזער|אילנה כץ ויובל כספין שרים את שירה של [מרים ילן-שטקליס נתפייסה]]
**יובל כספין** (נולד ב-27 בינואר 1957) הוא מעצב אופנה, זמר, שחקן, מרצה ומגיש טלוויזיה ישראלי.

## ביוגרפיה

### ראשית דרכו
כספין נולד ב-1957 כבנם הצעיר של אברהם וטובה. אמו נולדה בשנת 1931 כבת בכורה להוריה סושה (נעמי) ושמעון גרשון. הוריה היו חקלאים, מראשוני רמתיים. הם היו קרובי משפחה וגרו בצעירותם בבניין משותף בעיר סאנוק בגליציה. סבו, עלה לארץ ב-1925 ושלח להביא את בת זוגו סושה גרשון בשנת 1930. למשפחה היה שדה, סוסים, וחיות משק. אביה של טובה, שמעון גרשון אהב שירה והיה חזן בפולין.

בילדותו למד שירה. הוא שירת בלהקת פיקוד הדרום עד שפורקו הלהקות הצבאיות ב-1978 ואז עבר להיות מש"ק חינוך. הוא פעל יחד עם הרכב של ארבעה נגנים ועם רוני וייס שהיה מעבד ומנהל מוזיקלי בצבא, ועשה גרסאות כיסוי בפני חיילים.

לאחר שחרורו מצה"ל, עבר לתחום האופנה, בו עיצב בגדים תחילה לתיאטרון ולאחר מכן גם לתעשיית הסרטים.

### כמעצב
בשנת 1975 במהלך שירותו הצבאי, שמע על שבוע האופנה שנערך במלון הילטון תל אביב שהותיר עליו רושם. לאחר מכן, נוצר קשר מיוחד בינו ובין המעצבת רוז'י בן יוסף אשר עזרה לו לקבל עבודה כמעצב בתוכנית אמריקאית שצולמה בארץ. לדבריו המפגשים עם בן יוסף "היו חמים, ובעלי השפעה ענקית על חיי כמעצב".

לאחר מכן עבד חמש שנים בניו יורק וכשחזר ארצה בעצת חברו הבמאי צדי צרפתי, עבר לתיאטרון, שם שימש כמלביש השחקנים במחזות: "גריז", "אדיפוס", "יוסף וכותנת הפסים" וכן בהצגות ילדים רבות: "הקוסם", הפסטיגל, "היפה והחיה" ועוד.

במהלך השנים הקים סטודיו פרטי, ובין לקוחותיו נמנן הבין היתר עפרה חזה, שרי צוריאל, חנה לסלאו, ריקי גל ויונה אליאן.

מזה מספר שנים כספין מלמד עיצוב אופנה במכללת ויצו בחיפה.

### כזמר
בשנת 2004 כספין פגש את מירה עווד ומתוך הקשר ביניהם עלתה תוכנית משותפת בטלוויזיה החינוכית בשם "אחלה יום" ששודרה בעברית ובערבית.

בשנת 2008 לכבוד עשור לפסטיבל הפסנתר, התחיל כספין להופיע עם שירי משוררות, לדבריו: "מתוך אהבה גדולה למילה העברית הכתובה ומתוך התחברות ל"חרוז" הנשי בחרתי לשיר משוררות". המופע, שלווה בארבעה מוזיקאים, נבנה משירים שנכתבו על ידי משוררות עבריות, כתרצה אתר, רחל, לאה גולדברג, יונה וולך, נורית זרחי, נעמי שמר ורחל שפירא ללחנים של מתי כספי, שלמה גרוניך, שמואל וילנסקי, מיקי גבריאלוב, נורית הירש, יצחק קלפטר ויהודה פוליקר.

ב-2017 הוציא אלבום של שירים שביצע במהלך השנים. הסינגל הראשון מהאלבום הוא "אף אחת" במקור בביצועה של מירי מסיקה, שכספין מעניק לו את הפרשנות אישית שלו.

ב-2021 הופיע בערב מחווה של התיאטרון הקאמרי לאהוד מנור בשירים שתרגם מנור למחזות זמר.

### כשחקן
במחזמר "יוסף וכתונת הפסים" לוהק כשחקן ברגע האחרון והופיע בתפקיד פרעה ב-188 הצגות.

בשנת 2022 הופיע בתפקיד המספר / הקרימינולוג במחזמר "מופע האימים של רוקי".

### כמנחה
כספין הגיש תוכנית סגנון חיים בשם "המסיבה" בערוץ 10, שהייתה מועמדת לפרס "מסך הזהב", ותוכנית בשם "בדרך לחופה".

## חיים אישיים
כספין יצא מהארון כהומוסקסואל בגיל 17.ממוזער|משמאל יושבים האם מרים האחות עדינה האב יהושע, עומדים משמאל האח זאב, אברהם כספין, האח ישראל

התגורר מאז 1997 בבית שמיועד לשימור ברחוב נחלת בנימין בתל אביב.

ב-16 ביוני 2025 נפגע ביתו כתוצאה מנפילת טיל מאיראן במסגרת המבצע הצבאי "עם כלביא".

## קישורים חיצוניים

* 
* 

## הערות שוליים

קטגוריה:אנשי תקשורת להט"בים ישראלים
קטגוריה:חברי להקת פיקוד הדרום
קטגוריה:מעצבי אופנה להט"בים ישראלים
קטגוריה:ישראלים שנולדו ב-1957
וילם השני, נסיך אורנז'

**וילם השני, נסיך אורנז**' (; 27 במאי 1626 – 6 בנובמבר 1650) היה הסטאדהאודר של הרפובליקה ההולנדית, ונסיך אורנז' בין השנים 1647–1650, ואביו של ויליאם השלישי, מלך אנגליה.

## ביוגרפיה
### ילדותו
וילם נולד בהאג ב-27 במאי 1626, כבנם של פרדריק הנדריק, נסיך אורנז', ראש הענף הפריזי של בית אורנז'-נאסאו ושל אשתו אמליה מזולמס-בראונפלס, בתם של יוהאן אלברכט הראשון, רוזן זולמס-בראונפלס ואגנס מזיין-ויטגנשטיין.

ב-2 במאי 1641 התחתן וילם עם מרי הנרייטה, הנסיכה המלכותית, בתו הבכורה של צ'ארלס הראשון, מלך אנגליה, בקפלה המלכותית של ארמון וייטהול בלונדון.

### שלטונו
בשנת 1647 מת אביו פרדריק הנדריק, נסיך אורנז', ווילם ירש את התואר "נסיך אורנז'", ואת תפקיד הסטאדהאודר של חמש משבעת המחוזות: הולנד, זיילנד, אוטרכט, חלרה ואוברייסל.

באותה תקופה הייתה הולנד מעורבת במלחמת שמונים השנים נגד ספרד, ומשנת 1646 ניהלה משא ומתן עם ספרד באשר לתנאי סיום המלחמה.

בשנת 1648 נחתם שלום מינסטר, אולם וילם התנגד לקבלת האמנה, אף על פי שהכירה בעצמאותה של הולנד, משום שהותיר את ארצות השפלה הדרומיות בידי בית המלוכה הספרדי. בנוסף, שלום נפרד הפר את הברית עם צרפת שנחתמה בשנת 1635, אולם, המועצות בשישה מחוזות הצביעו בעד קבלת ההסכם.

בסתר, פתח וילם במשא ומתן עם צרפת, במטרה להרחיב את הטריטוריה שלו תחת שלטון ריכוזי יותר. בנוסף, פעל וילם להשבת גיסו צ'ארלס על כס המלוכה של אנגליה.

בשנת 1650 הסתכסך וילם עם ה"רחנטים" - עוצרים של מחוז הולנד, אנדריס ביקר ובן דודו קורנליוס דה גרייף; בעקבות שלום מינסטר רצו הרחנטים לצמצם את הצבא ולחסוך בהוצאות, ועל ידי כך להפחית מסמכותו של וילם. וילם כלא שמונה מחברי מועצת הולנד (כולל יאקוב דה ויט) בטירת לוונשטיין. בנוסף, הוא שלח את בן דודו וילהלם פרידריך, נסיך נסאו-דיאץ עם צבא של 10,000 חיילים, על מנת לתפוס את אמסטרדם בכוח. אולם, מזג אוויר גרוע סיכל את המערכה, ואמסטרדם לא נכנעה.

וילם כיהן כסטאדהאודר שלוש שנים בלבד, וב-6 בנובמבר 1650 מת כתוצאה מאבעבועות שחורות. שבוע לאחר מותו נולד בנו היחיד וילם השלישי, נסיך אורנז', שירש אותו כסטאדהאודר בשנת 1672, ובשנת 1689 הוכתר למלך אנגליה.

וילם קבע בצוואתו כי לאשתו תהיה משמורת מלאה על בנם, אולם הוא לא הספיק לחתום על המסמך ולכן הוא נותר חסר תוקף. בשנת 1651 קבעה המועצה העליונה של הרפובליקה כי המשמורת על התינוק תחולק בין אמו הנסיכה מרי, סבתו אמליה ודודו פרידריך וילהלם, הנסיך הבוחר של ברנדנבורג.

## אילן יוחסין

## קישורים חיצוניים

* 
* 

קטגוריה:נסיכי אוראניה-נסאו
קטגוריה:אישים הקבורים בכנסייה החדשה בדלפט
קטגוריה:ילידי 1626
קטגוריה:נפטרים ב-1650
בית אברהם פוגל

[200px|ממוזער|שמאל|הכתובת "האל שיצר ברזל לא רצה בעבדים", מתוך אתר https://sites.google.com/a/tlv100.net/tlv100/home/ironiko עירוניקו 2010]
**בית אברהם ורבקה פוגל** הוא בית לשימור בשדרות רוטשילד 12 בתל אביב-יפו. בבית גרו אברהם פוגל ורבקה פוגל, מראשוני 'אחוזת בית' בתל אביב הקטנה, שנמנו עם מייסדי תל אביב.

## המבנה
לפי נחום גוטמן בספרו "בין חולות וכחול השמים" היה בית משפחת פוגל הבית הבנוי השני באחוזת-בית. בחצר הבית הייתה גינה מטופחת ובה בריכת דגי נוי עגולה. הבית החד-קומתי נבנה (בניגוד לשאר הבתים בשכונה) מלבני בטון חדשניות, שיוצרו במפעל של משפחת ארבר ביפו. הקומה השנייה, המחופה באבנים מסותתות מבית החרושת של שלוש ביפו, נוספה בסוף שנות העשרה. הבית, לא שופץ או שומר והוא מציג מבנה בית מקורי, מן הבתים הראשונים בתל אביב. זהו בית פרטי עם גג רעפים וגינה קטנה.

בחזית הבית צוירה בימי המנדט כתובת קיר המציגה גרפיטי של מחתרת האצ"ל, שנכתב בשנות ה-1940: סמל האצ"ל ולצדו נרשם ציטוט מ"שמשון", ספרו של זאב ז'בוטינסקי, "האל שיצר ברזל לא רצה בעבדים". היה שלב שהכיתוב כוסה בזכוכית כדי שיישמר, אך הכתובת נעלמה לאחרונה.

בית פוגל נכלל ברשימת הבתים לשימור של תל אביב, ומטפל בו משרדו של האדריכל אמנון בר אור. ב-1994 החלו בשיפוץ הבית ותוך כדי העבודה, מספר בר אור, התגלתה בקומה השנייה אח מפוארת מצופה חרסינה, ומעל לתקרה נמצא כידון של רובה "מאוזר", עטוף בסמרטוטים.

במהלך העשור השני של המאה ה-21 שכן במקום פאב בשם "רוטשילד 12", אשר נסגר בינואר 2018 לקראת בניית מלון ומגדל מגורים מעל הבית.

## אברהם ורבקה פוגל

אברהם פוגל נולד בשנות ה-60 של המאה ה-19 באודסה, ניסה להגר לארצות הברית, אולם משלא קיבל ויזה, החליטו בני המשפחה ב-1904 לעלות לארץ ישראל יחד עם שני בניהם, משה ויעקב.

אברהם פוגל עבד בקונסוליה הרוסית כאחראי על הדואר. בתקופת מלחמת העולם הראשונה גורש למצרים בשל היותו נתין רוסי, כששב אחרי המלחמה קיבל משרת פקידות במחלקת המיסים של העירייה.

בנו משה היה הילד הקטן עליו הוטל לשלוף את הגורל בטקס הגרלת המגרשים של השכונה ב-כ' בניסן תרס"ט, 11 באפריל 1909.

ב-1937 נפטרה רבקה פוגל.

אברהם נרצח באכזריות במטבח ביתו במוצאי שבת, 29 באפריל 1939 בנסיבות שלא הובהרו. הרצח של אברהם פוגל שלא פוענח רשמית, בשנת 1939 הסעיר את היישוב.

## גלריה

קובץ:תל אביב הקטנה - בית אברהם פוגל - רוטשילד 12 (1).JPG|תריסים בבית אברהם פוגל שנמצא בשדרות רוטשילד.
קובץ:בית אברהם פוגל 2012-09-29 18-10-52.jpg|חזית הבית, 2012
קובץ:רחוב רוטשילד 12.JPG|הקומה השנייה
קובץ:תל אביב הקטנה - בית אברהם פוגל - רוטשילד 12 (16).JPG|פריט עיצובי
קובץ:תל אביב הקטנה - בית אברהם פוגל - רוטשילד 12 (3).JPG|מרפסת
קובץ:תל אביב הקטנה - בית אברהם פוגל - רוטשילד 12 (9).JPG|מרפסת


## קישורים חיצוניים

* 
* אברהם ורבקה פוגל באתר משפחות מייסדי תל אביב.
* סיור אדריכלות וביקור בתערוכות אמנות ועיצוב ביום שישי - בית פוגל, רוטשילד 12, באתר סקופר

## הערות שוליים

קטגוריה:תל אביב-יפו: מבנים לשימור
קטגוריה:תל אביב-יפו: בתי מגורים
קטגוריה:שדרות רוטשילד
קטגוריה:לב העיר
פרדריק, נסיך הולנד

**פרדריק, נסיך הולנד** (ובשמו המלא: **וילם פרדריק קארל**, ; 28 בפברואר 1797 - 8 בספטמבר 1881) היה בנו השני של וילם הראשון, מלך הולנד, וחתנו של פרידריך וילהלם השלישי, מלך פרוסיה.

## ביוגרפיה
וילם נולד ב-28 בפברואר 1797 בברלין, שהשתייכה לממלכת פרוסיה, כבנם השני של וילם השישי, נסיך אורנז'-נסאו ווילהלמינה מפרוסיה, מלכת הולנד, בתם של פרידריך וילהלם השני, מלך פרוסיה ופרדריקה לואיזה, נסיכת הסן-דרמשטדט. פרדריק התחנך בפרוסיה, ואחד ממוריו היה קרל פון קלאוזביץ. בהיותו בן 16, לחם פרדריק בקרב לייפציג כחלק מהצבא הפרוסי.

בשנת 1813 חזר פרדריק עם משפחתו להולנד כשאינו יודע לדבר בהולנדית, ונשלח לאוניברסיטת ליידן להשלים את השכלתו. במהלך תקופת מאה הימים קיבל פרדריק תפקיד פיקודי בצבא הבריטי, ואף לחם עמו בקרב ווטרלו.

פרדריק היה אמור לרשת את נחלות המשפחה הגרמניות לאחר מות אביו, אולם בקונגרס וינה איבדה המשפחה את הנחלות, ובמקום זאת הוא נעשה יורש הדוכסות הגדולה של לוקסמבורג. בשנת 1816 ויתר פרדריק על זכותו בתמורה לשטח בהולנד וקבלת התואר "נסיך הולנד". בנוסף קיבל פרדריק פיצוי נוסף על ידי קצבה שנתית של 190,000 גילדן הולנדי, ובכך נהיה לחבר בית אורנז'-נסאו העשיר ביותר. פרדריק קנה בכסף הרב שקיבל אחוזה גדולה בגרמניה, שהייתה יותר גדולה מאחוזתו בהולנד.

בשנת 1826 מונה פרדריק לשליח הכללי של משרד המלחמה בצבא. בתפקידו זה, ארגן פרדריק מחדש את הצבא לפי המודל הפרוסי. פרדריק ייסד את האקדמיה הצבאית בברדה, וצייד את הצבא בנשק מודרני.

בשנת 1829 היה פרדריק מועמד לעלות על כס המלוכה היווני, אך הוא סירב, מכיוון שלא רצה להיות מלך במדינה ששפתה ומסורתה זרים לו.

כאשר פרצה המהפכה הבלגית בשנת 1830, פיקד פרדריק על הכוחות שנשלחו לבריסל על מנת לדכא את המרד שם. פרדריק הוביל את הכוחות בלחימה בבריסל כמה ימים, אך לא הצליח לכבוש מחדש את העיר. פרדריק השתתף גם בשנת 1831 יחד עם אחיו וילם, במבצע שנערך במשך 10 ימים על מנת לכבוש את בלגיה מחדש, אך נכשל בתפקידו.

לאחר התפטרות אביו מכס המלוכה בשנת 1840, פרש פרדריק מהחיים הציבוריים, והתיישב באחוזתו בווסנאר. בשנת 1846 רכש פרדריק את ארמון מוסקאו בפרוסיה, שהיה בנוי בפארק מוסקאו, שהיה אחד הגנים המפורסמים ביותר באירופה.

לאחר מותו של אחיו וילם השני, מלך הולנד בשנת 1849, נותרה המדינה עם חוב גדול. פרדריק שילם מעל מיליון גילדן לצאר ניקולאי הראשון, קיסר רוסיה, שהיה גיסו של וילם השני. פרדריק גם שכנע את אחיינו וילם השלישי, מלך הולנד לעלות על כס המלוכה, לאחר שהלה רצה לוותר על התפקיד. וילם השלישי מינה את פרדריק למפקח הכללי של הצבא, תפקיד אותו מילא עד התפטרותו בשנת 1868 בעקבות כישלון ניסיונו למודרניזציה של הצבא. פרדריק גם הצליח למנוע גירושין בין המלך וילם השלישי והמלכה סופיה, נסיכת וירטמברג, וב-8 בספטמבר 1881 מת באחוזתו שבווסנאר.

## משפחתו
ב-21 במאי 1825 התחתן פרדריק עם לואיזה, נסיכת פרוסיה, בתם של פרידריך וילהלם השלישי, מלך פרוסיה ולואיזה ממקלנבורג-שטרליץ, ממנה היו לו 4 ילדים:
* לואיזה, נסיכת הולנד (1828–1871), התחתנה עם קרל החמישה עשר, מלך שוודיה
* פרדריק (1833–1834)
* וילם (1836–1846)
* מריה, נסיכת הולנד (1841–1910), התחתנה עם וילהלם, נסיך ויד

## אילן יוחסין

## קישורים חיצוניים

* 

קטגוריה:בית אוראניה-נסאו
קטגוריה:אישים הקבורים בכנסייה החדשה בדלפט
קטגוריה:ילידי 1797
קטגוריה:נפטרים ב-1881
תימני ותימנייה

"**תימני ותימנייה**" הוא הדפס מאת האמנית הישראלית שושנה היימן.

## תיאור
ההדפס "תימני ותימנייה" נוצר בשנות ה-50 של המאה ה-20, תקופה מוקדמת ביצירתה של האמנית, אז הרבתה היימן ליצור פיסול שהושפע מרודי להמן ומן הקבוצה הכנענית באמנות. ההדפס נעשה בטכניקה של חיתוך עץ והוא מציג שתי דמויות של תימנים יישובים. היימן בחרה להעלים את הרקע של התיאור, על מנת להדגיש את ה"גושיות" של הדמויות, הממלאות את רוב שטחו של הפורמט. הדמויות אינן מכילות מאפיינים אתנוגרפיים בולטים, לבד מכיסוי הראש של האישה, והעובדה שהן יחפות. עיצוב הדמויות נוטה לכבדות. הן מוקפות בקונטור כפול ואיבריהן משרטטים בקווים גאומטריים. עיצוב זה מועצם על ידי השימוש בטכניקת חיתוך העץ.

תצלום היצירה הופיע בספר "הגרפיקה הישראלית" (1960), בקטלוג התערוכה "חיתוך העץ בישראל" (1986) שהוצגה בסדנת ההדפס ירושלים ובספר "100 שנות אמנות ההדפס בישראל" (2015).

## הערות שוליים

קטגוריה:הדפס ישראלי
קטגוריה:הדפסי עץ
קטגוריה:יהדות תימן: פולקלור
Math Rescue

**Math Rescue** (בעברית: **מבצע הצלת המספרים**) הוא משחק וידאו חינוכי מסוגת הפלטפורמה, שפותח ברדווד משחקים והופץ על ידי Apogee Software, אשר יצא לאור ב-1 באוקטובר 1992 למערכת ההפעלה DOS. המשחק הופץ מחדש על ידי 3D Realms בחנות הדיגיטלית סטים ויצא לאור כפורט של DOSBox ב-23 באוקטובר 2014 למערכת ההפעלה Microsoft Windows וב-5 במאי 2015 למערכת ההפעלה macOS.

בדומה למשחקים נוספים שפותחו על ידי Apogee Software, *Math Rescue* מחולק לשלושה פרקים, כאשר הפרק הראשון זמין באופן חינמי כתוכנה שיתופית. למשחק יצא משחק המשך בשם *Math Rescue Plus*. בנוסף, תוכנן משחק המשך נוסף בשם *Gruzzle Puzzles*, אך הוא בוטל בטרם החל פיתוחו.

## המשחק
המשחק עוסק בפתרון בעיות במתמטיקה. כאשר דמות השחקן נוגעת בקופסאות המרחפות באוויר, הוא מועבר לתוכן, שם עליו לפתור בעיה מתמטית כדי לזכות בנקודות.

המשחק כולל שלושה חלקים. רק החלק הראשון מופץ באופן שיתופי, בעוד האחרים זמינים באופן מסחרי. כל חלק מכיל 15 רמות.

## עלילה
סיפור הרקע של המשחק מתחיל בגניבה של מספרים על ידי גראזלים, דבר הגורם לבעיות בעולם. גראזלים מסירים את המספרים מחזיתות הבתים.

בני הפרפר נרתם לסייע לשחקן, והם יוצאים למסע כדי לעצור את הגראזלים ולהשיב את המספרים שנגנבו. מתברר כי מין של חייזרים בשם גליקסריאנים מכוכב Glixer II שלחו את חיות המחמד שלהם, הגראזלים, לגנוב את המספרים מכדור הארץ, כדי שבני האדם יהפכו לחיות המחמד החדשות של החייזרים. במהלך המשחק מתגלה כי בני היה פעם גראזל אשר מצא מקלט בכדור הארץ. בני מזהה שגראזלית בשם זורג'ה היא בת דודה שלו, ומשכנע אותה כי גראזלים יכולים להיות חופשיים על פני כדור הארץ, ולהשתחרר מהחייזרים. הגראזלים מחזירים את המספרים הגנובים ועוזרים לגננים בהדברת חשופיות, בעוד שהגליקסריאנים נאלצים למצוא מזימה אחרת כדי להשתלט על כדור הארץ.

## ביקורת
המבקר צ'אק מילר ממגזין *[[Computer Gaming World]]* כתב על משחקי הווידאו *[[Word Rescue]]* ו-*Math Rescue* כי הם . למשחק ניתן גם פרס "התוכנה החינוכית הטובה ביותר" ב-1993.

## קישורים חיצוניים
* 

* 
* Math Rescue, באתר המפתחת 
* Math Rescue, באתר MobyGames 
* Math Rescue, באתר מסע אל העבר

## הערות שוליים

קטגוריה:משחקי פלטפורמות ממוחשבים
קטגוריה:משחקי וידאו משנת 1992
קטגוריה:משחקי DOS
קטגוריה:משחקי Windows
קטגוריה:משחקי macOS
קטגוריה:משחקים חינוכיים ממוחשבים
1948 בירדן

**[[1948]] ב[[ירדן]]** הייתה השנה בה חגגה ירדן שנתיים מיום היווסדה.

## מנהיגים
* מונרך: עבדאללה הראשון
* ראש ממשלה: תאופיק אבו אל-הודא

## אירועים
* 14 במאי – המנדט הבריטי מסתיים באופן רשמי, ולאחר הכרזת העצמאות של מדינת ישראל, צבאות מצרים, ירדן, סוריה, לבנון, ערב הסעודית ועיראק פולשים אליה.

## נולדו
* 4 בינואר – תִימור דאגסתאני , דיפלומט ירדני
* 27 באפריל – הנסיך עאסם בן נאיף , נסיך ירדני
* 20 ביולי – מארון לחאם , ארכיבישוף ירדני
* 7 באוגוסט – פירוזה פוכשורי , נסיכה ירדנית
* 22 באוקטובר – ראמי ג'ורג' ח'ורי, פובליציסט והוגה דעות
* 6 בנובמבר – מוחמד חדיד, יזם בנייה אמריקאי-ירדני
*תוג'אן אל-פייסל , פעיל זכויות אדם ירדני
*אליאס פרכוח , סופר ירדני

*
ירדן
ניוון רב מערכתי

**ניוון רב מערכתי** ("פרקינסון פלוס", באנגלית: **Multiple System Atrophy**, או בקיצור **MSA**) הוא הפרעה ניוונית נוירולוגית, שמתארת קבוצה של הפרעות המאופיינות בניוון מערכת העצבים המרכזית. בעוד שמחלת פרקינסון פוגעת בעיקר בגרעיני הבסיס, MSA פוגעת גם במערכות נוספות במוח, ובעיקר בחומר השחור, בסטריאטום, במערכת העצבים האוטונומית, בגזע המוח ובמוח הקטן. כ-55% מהחולים הם גברים, והמחלה מתפרצת לרוב בעשור השישי לחיים. לעיתים עשויה המחלה לגרום לתסמינים המתאימים למחלת פרקינסון, מה שעשוי להקשות על האבחון. עם זאת, חולי MSA מגיבים בצורה מינימלית, אם בכלל, לתרופות מבוססות דופמין המשמשות לטיפול במחלת פרקינסון.

תסמיני המחלה הם אובדן זיעה, אטקסיה, יובש בפה, נפילת לחץ דם בעת עמידה, בעיות מוטוריות, קשיי בליעה, רעד בגפיים, נוקשות שרירים, קושי בהליכה, נפילות חוזרות, אצירת שתן ובריחת שתן, ובגברים גם הפרעה בזקפה. שיתוק מיתרי הקול הוא ביטוי קליני חשוב ולפעמים ראשוני של ההפרעה.

אין כיום תרופה למחלה או להאטת התפתחותה, והטיפול התרופתי מתמקד בסימפטומים בלבד (כגון תרופות להעלאת לחץ הדם, ויאגרה במקרי הפרעה בזקפה וכדומה).

המחלה נדירה יחסית, ושכיחותה היא 4 חולים לכל 100,000 אנשים (שכיחות מחלת פרקינסון היא כ-150 לכל 100,000).

תוחלת החיים הממוצעת היא 7.9 שנים מרגע תחילת התסמינים, כאשר לאחר 5 שנים 80% מהחולים יזדקקו לכיסא גלגלים על מנת להתנייד.

## לקריאה נוספת
*ד"ר טניה גורביץ', MSA - מחלות עצביות ניווניות, המרכז הרפואי תל אביב ע"ש סוראסקי
*G. K. Wenning, C. Kaindlstorfer, Multiple System Atrophy, Cleveland Clinic

## קישורים חיצוניים

קטגוריה:מחלות מערכת העצבים
קטגוריה:הפרעות חוץ-פירמידיות ותנועתיות
וילהלם השישי, רוזן הסן-קאסל

**וילהלם השישי, רוזן הסן-קאסל** (בגרמנית: **Wilhelm VI, von Hessen-Kassel**; 23 במאי 1629 – 16 ביולי 1663), היה הרוזן של הסן-קאסל בין השנים 1637–1663.

## ביוגרפיה
וילהלם נולד ב-23 במאי 1629 בקאסל לוילהלם החמישי, רוזן הסן-קאסל, ולאמליה אליזבת מהנאו-מינצברג, בתו של פיליפ לודוויג השני, רוזן הנאו-מינצברג.

לאחר מות אביו וילהלם החמישי, רוזן הסן-קאסל בשנת 1637, הייתה אמו אמליה אליזבת מהנאו-מינצברג עוצרת בשם וילהלם, ובסיוע צרפתי ושוודי, השתלטה מחדש על שטחים שהשתייכו בעבר לרוזנות. בשנת 1650 הגיע וילהלם לבגרות ונטל לידיו את השליטה ברוזנות. וילהלם ייסד אוניברסיטה ברוזנות, ועל מנת לפתור את הסכסוך עם רוזנות הסן-דרמשטאדט, מסר לידי גאורג השני, רוזן הסן-דרמשטדט את אזור העיר גיסן. בשנת 1658 הצטרף וילהלם להקמת "ליגת הריין", וניסה ככל יכולתו להפחית את חילוקי הדעות הדתיים ברוזנות.

ב-16 ביולי 1663 מת וילהלם, ובמקומו עלה לשלטון בנו וילהלם השביעי, רוזן הסן-קאסל.

## משפחתו
בשנת 1649 התחתן וילהלם עם הדוויג סופיה מברנדנבורג, בתם של גאורג וילהלם, הנסיך הבוחר מברנדנבורג ואליזבת שרלוטה מפפאלץ, ממנה נולדו לו 7 ילדים:
* שרלוטה אמליה (1650–1714), התחתנה עם כריסטיאן החמישי, מלך דנמרק.
* וילהלם (1651–1670)
* לואיזה (1652)
* קרל (1654–1730)
* פיליפ (1655–1721)
* גאורג (1658–1675)
* אליזבת הנרייטה (1661–1683)

## אילן יוחסין

## קישורים חיצוניים

* 

קטגוריה:רוזנים גרמנים
קטגוריה:בית הסן
קטגוריה:ילידי 1629
קטגוריה:נפטרים ב-1663
פרד טראמפ

**פרדריק קרייסט "פרד" טראמפ** (באנגלית: **Frederick Christ "Fred" Trump**; 11 באוקטובר 1905 – 25 ביוני 1999) היה יזם נדל"ן ופילנתרופ אמריקאי, ואביו של דונלד טראמפ, לימים נשיא ארצות הברית ה-45 וה-47.

## ביוגרפיה
אביו של פרד טראמפ, פרידריך, נולד בקלשטאט  שבממלכת בוואריה, שבהמשך התמזגה לתוך הקיסרות הגרמנית. פרידריך היגר לארצות הברית ב-1885, ואינגלז את שמו הפרטי לפרדריק כשקיבל אזרחות אמריקאית ב-1892. בתקופת הבהלה לזהב ב-1897 הוא בנה שלוש מסעדות ומלון בדרכם של כורי הזהב שנהרו לקלונדייק שבקנדה, וכך הרוויח את הונו הראשון. הוא חזר לעיר מולדתו ב-1902, פגש את שכנת הילדות שלו, אליזבת (לבית קרייסט), ונישא לה. הם עברו לעיר ניו יורק באוגוסט באותה שנה, אך בשל געגועי אליזבת למולדתה, חזרה המשפחה למקום הולדתם. כשחזרו, קבעו הרשויות הגרמניות שפרדריק היגר לארצות הברית כדי להימנע מתשלומי מס ומשירות צבאי בצבא הקיסרות הגרמנית, וכן שהפר חוק שאוסר על הגירה לאמריקה הצפונית. בעקבות כך בוטלה אזרחותו הגרמנית. ערעוריו נכשלו, ובשנת 1905 חזר בלית ברירה עם משפחתו לארצות הברית.

פרד טראמפ, בנם של פרדריק ואליזבת', נולד ברובע הברונקס שבניו יורק. בשנת 1918 מת אביו מדלקת ריאות. זמן קצר לאחר מכן, בגיל 13, החל לעבוד בעבודתו הראשונה: סחיבת בולי עץ באתר בנייה. בשנת 1920, בגיל 14 בלבד ובשל היותו קטין, הקים עם אמו אליזבת את חברת הבנייה "Elizabeth Trump & Son". בתחילה עסקה החברה בבניית מוסכים בבתים פרטיים ובהמשך החלה לעסוק בבניית בתים פרטיים ברחבי העיר ניו יורק.

בשנת 1927 דיווח עיתון "הניו יורק טיימס" כי נעצר בקווינס בזמן עצרת של ארגון ה"קו קלוקס קלאן" שבה השתתפו כאלף בני אדם. ברבות השנים הכחיש בנו, דונלד טראמפ, פרט זה בנוגע לאביו וטען כי המידע אינו נכון וכלל לא הוגשו כתבי אישום בפרשה. בשנת 1936 התחתן פרד עם מרי מקלוד ולזוג נולדו חמישה ילדים.

במהלך מלחמת העולם השנייה עסק פרד טראמפ בבניית מבני צבא ודירות לחיילי הצי האמריקאי לאורכו של החוף המזרחי בארצות הברית. תחת ניהולו, התפתחה החברה והפכה במהלך השנים לקונצרן החולש על נדל"ן רב. ככלל, הייתה אחראית החברה לבנייתן של 27,000 דירות ברחבי ניו יורק וכיוצא מכך השפיעה רבות על עיצובה האורבני של העיר, לרבות באזור ברוקלין וקווינס. עד לשנות ה-90 נהג לומר למכריו כי מוצא הוריו משוודיה, שכן רבים מדייריו היו יהודים, ולטענתו "לא היה זה דבר טוב להיות גרמני באותם ימים".

בשנת 1999 הוערך הונו האישי של טראמפ בכ-250–300 מיליון דולר, והועבר בירושה לילדיו, ובהם דונלד טראמפ, שהשקיע הון זה, הקים חברות, פשט רגל והתעשר בעיקר בזכות מוכרותו הציבורית שהייתה לנכס שיווקי.

על אף חשיבותו של פרד בניהול חברת הבנייה, שמו מונצח רק במתחם המגורים "טראמפ וילג'", הקרוי על שמו.

## משפחה

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:הברונקס: אישים
פרד
קטגוריה:אנשי עסקים אמריקאים
קטגוריה:אמריקאים ממוצא גרמני
קטגוריה:אבות של נשיאי ארצות הברית
קטגוריה:אמריקאים שנולדו ב-1905
קטגוריה:אמריקאים שנפטרו ב-1999
דבורה לחובר

ממוזער|דבורה לחובר
**דבורה לָחוֹבֶר** (לאחובר) (1895 – 1 במאי 1962) הייתה מחנכת ישראלית. עסקה בתרגום ובעריכה. עורכת ירחון "האִשה" (ירושלים 1926–1929).

## ביוגרפיה
דבורה לחובר נולדה בעיר חורז'ל (חוֹזֶ'לֶה) שבפולין, ליד הגבול עם מזרח פרוסיה (גרמניה). בנעוריה עברה לוורשה, ושם סיימה סמינר למורים בקורסים העבריים הגבוהים בהנהלתו של ש"ל גורדון. עם סיום לימודיה עבדה כמורה לעברית ולתנ"ך בגימנסיה העברית בוורשה. בימי מלחמת העולם הראשונה פעלה למען פליטים יהודים.

הייתה פעילה בחוגי נוער ציוני וממייסדי "צעירי ציון" בפולין. בשנת 1920 עלתה לארץ ישראל. בארץ המשיכה את עבודתה כמורה וכמו כן עבדה כמתרגמת ספרים לנוער לעברית. בשנים 1926–1929 ערכה את הירחון "האִשה", שהופיע בירושלים. אחר כך עבדה בקק"ל ונסעה בשליחותה לפולין.

בהמשך עבדה כמורה לעברית ולתנ"ך במשק הפועלות צפון (תל אביב) בהנהלת חנה צ'יזיק, עד פרישתה לגמלאות בשנת 1960. בשנים האחרונות לחייה עבדה כמורה וכמפקחת בבתי ספר לנערות עובדות של ויצו.

לחובר לא נישאה מעולם, וסבלה מבדידות. הייתה מיודדת עם המשורר יעקב פיכמן. היא תוארה כאישה שופעת רגש, בעלת השכלה רחבה ומורה אהובה.

נפטרה בתל אביב לאחר מחלה, בגיל 67. נקברה בבית העלמין נחלת יצחק. הניחה אחים ואחיות, ביניהם פישל לחובר.

## קישורים חיצוניים
* 
*  (נקרולוג)
* 
* 
* 

## הערות שוליים

קטגוריה:חברי צעירי ציון
קטגוריה:נשות חינוך ישראליות
קטגוריה:אנשי חינוך ישראלים
קטגוריה:ציוניות סוציאליסטיות
קטגוריה:ציונים סוציאליסטים
קטגוריה:מתרגמות לעברית
קטגוריה:מתרגמים לעברית
קטגוריה:מתרגמות ישראליות
קטגוריה:מתרגמים ישראלים
קטגוריה:עורכות עיתונים בשפה העברית
קטגוריה:עורכי עיתונים בשפה העברית
קטגוריה:ישראליות ילידות פולין
קטגוריה:ישראלים ילידי פולין
קטגוריה:נשות העלייה השלישית
קטגוריה:אנשי העלייה השלישית
קטגוריה:נשים הקבורות בבית הקברות נחלת יצחק
קטגוריה:ישראליות שנולדו ב-1895
קטגוריה:ישראלים שנולדו ב-1895
קטגוריה:ישראליות שנפטרו ב-1962
קטגוריה:ישראלים שנפטרו ב-1962
אריק טראמפ

**אריק פרדריק טראמפ** (באנגלית: **Eric Frederick Trump**; נולד ב-6 בינואר 1984) הוא איש עסקים אמריקאי. הוא הילד השלישי והבן השני של דונלד טראמפ, נשיא ארצות הברית ה-47, ורעייתו הראשונה איוונה טראמפ.

הוא סגן נשיא בארגון טראמפ, ומנהל רכישות ופיתוח פרויקטים חדשים ברחבי העולם, עם אחיו, דונלד ג'וניור, ואחותו, איוונקה. ב-2006 ייסד את קרן אריק טראמפ, אשר מגייסת כסף עבור סנט ג'וד, בית חולים מחקרי של ילדים. הוא הבעלים של יקב טראמפ. הוא גם מפקח על 18 מועדוני הגולף של אביו, דונלד.

## חיים אישיים
ב-8 בנובמבר 2014 נישא ללארה ליאה יונסקה, מפיקה בתוכנית הטלוויזיה של CBS "Inside Edition". ב-12 בספטמבר 2017 נולד בנם הבכור, אריק לוק טראמפ. וב־19 באוגוסט 2019 נולדה בתם השנייה, קרולינה דורותי טראמפ.

באפריל 2021, טראמפ ואשתו רכשו בית ב-3.2 מיליון דולר בפלורידה.

## קישורים חיצוניים

* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:דירקטורים אמריקאים
קטגוריה:בוגרי אוניברסיטת ג'ורג'טאון
קטגוריה:אמריקאים ממוצא גרמני
קטגוריה:אמריקאים ממוצא סקוטי
קטגוריה:אמריקאים ממוצא צ'כי
קטגוריה:נדבנים אמריקאים
אריק
קטגוריה:ילדי נשיאי ארצות הברית
קטגוריה:אמריקאים שנולדו ב-1984
דונלד טראמפ ג'וניור

**דונלד ג'ון טראמפ ג'וניור** (באנגלית: **.Donald John Trump Jr**; נולד ב-31 בדצמבר 1977) הוא איש עסקים אמריקאי, בנם הבכור של נשיא ארצות הברית דונלד טראמפ, ואשתו לשעבר, הדוגמנית הצ'כית איוונה טראמפ. יחד עם אחותו איוונקה ואחיו הצעיר אריק, הוא סגן נשיא בכיר בתאגיד ניהול הנכסים ארגון טראמפ ("The Trump Organization").

## ביוגרפיה
טראמפ נולד במנהטן, ניו יורק, לדונלד טראמפ ולאיוונה זלינצ'קובה, הנישואים הראשונים של טראמפ והשניים של איוונה, אתלטית ודוגמנית לשעבר ממוצא צ'כי, אמם גם של איוונקה ואחיו אריק. לדונלד ג'וניור עוד שני אחים למחצה – טיפאני, מנישואיו של אביו עם מרלה מייפלס, ובארון, מנישואיו הנוכחיים של אביו למלאניה טראמפ. דונלד ג'וניור היה ביחסים טובים עם סבו (מצד אמו), והוא דובר צ'כית שוטפת.

הליך הגירושין המתוקשר של הוריו השפיע על ילדותו. בנעוריו, נשאל לא מעט על ידי עיתונאים על הקשר של אביו עם מרלה מייפלס. כדי להגן עליו, אמו איוונה שלחה אותו לפנימיית "The Hill" בפנסילבניה. לאחר שסיים את לימודיו בפנימייה החל ללמוד בבית הספר וורטון של אוניברסיטת פנסילבניה, וסיים עם תואר בכלכלה.

## קריירה
לאחר שסיים את לימודיו התגורר דונלד ג'וניור במשך שנה באספן שבקולורדו. לאחר שנה בה בילה, ועבד כברמן, חזר לניו יורק והצטרף לארגון טראמפ. בארגון, דונלד ג'וניור שמשמש כסגן נשיא בכיר, מפקח על פרויקטים של בניה, הכוללים את בניין טראמפ, מגדל טראמפ בשיקגו, ומתחם המגורים טראמפ. הוא הופיע בפרקים רבים של תוכנית הריאליטי של אביו המתמחה כיועץ או כשופט מיוחד.

## חיים אישיים
במשך השנים השתתף לצד אביו בתוכניתו "המתמחה" ברשת NBC. במהלך המירוץ לנשיאות של אביו הוא הציג אותו בנאומים שנשא במדינות שונות, ולעיתים נאם גם לבדו, במטרה לשכנע את דעת הקהל לטובתו של אביו בבחירות מול הילרי קלינטון.

ב-12 בנובמבר 2005 נישא לוונסה קיי היידון, דוגמנית. לזוג נולדו חמישה ילדים, הבכורה בהם היא קאי טראמפ. ב-2018 הם התגרשו.

מאז 2018, טראמפ בזוגיות עם קימברלי גילפוייל. ב-2020 התארס הזוג, על אף שהאירוסין נודעו לציבור רק ב-2022. גילפויל היא ידידה של משפחת טראמפ במשך שנים.

## קישורים חיצוניים

* 

* ביוגרפיה, אתר טראמפ
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מנהטן: אישים
קטגוריה:אנשי עסקים אמריקאים
קטגוריה:אמריקאים ממוצא סקוטי
דונלד ג'וניור
קטגוריה:ילדי נשיאי ארצות הברית
קטגוריה:בוגרי בית הספר וורטון
קטגוריה:אמריקאים ממוצא צ'כי
קטגוריה:לאומנים אמריקאים
קטגוריה:אמריקאים שנולדו ב-1977
הנס דה זאלנגרה-דראבה

**הנס דה זאלנגרה-דראבה** (בגרמנית **Hans de Salengre-Drabbe**; 21 באוקטובר 1894 – 25 באוגוסט 1944) היה גנרלוטננט בוורמאכט אשר פיקד על דיוויזיה במלחמת העולם השנייה.

## ביוגרפיה
### תחילת דרכו
זאלנגרה-דראבה נולד ב-21 באוקטובר 1894 בעיר זיגמרינגן שהשתייכה אז לקיסרות הגרמנית. ב-7 במרץ 1914 התגייס כצוער לצבא הקיסרות הגרמנית. הוא הוצב ברגימנט חי"ר ה-28 (הריין ה-2 - פון גייבן), ועם פרוץ מלחמת העולם הראשונה נשלח לחזית כנהג רכבת צבאית. ב-24 בדצמבר 1914 קודם לדרגת לוטננט, ושימש כמפקד מחלקה ברגימנט. לקראת סוף המלחמה הוא מונה לשליש בבריגדה ה-30, וב-18 באוקטובר 1918 הוא הועלה לדרגת אובר-לויטננט. במהלך המלחמה הוא נפצע מספר פעמים ולפיכך קיבל פרט לשתי דרגות של צלב הברזל גם את אות הפציעה בכסף. בתחילת 1919 הוא הצטרף לרייכסווהר ומונה לשליש הרגימנט ה-28. הוא מילא תפקידי פיקוד ומטה, וב-1 ביולי 1927 הועלה לדרגת האופטמן. עם הפיכתו של הרייכסווהר לוורמאכט ב-1934, מונה למפקד גדוד, וב-1 באוגוסט 1937 הועלה לדרגת אוברסט-לויטננט. ב-15 באוגוסט 1938 מונה לשלישו האישי של ראש מחלקת החימוש.

### מלחמת העולם השנייה

עם פרוץ מלחמת העולם השנייה היה זאלנגרה-דראבה בעל תפקיד בכיר במחלקת החימוש. ב-1 ביוני 1940 הועלה לדרגת אוברסט. ב-5 באוקטובר של אות שנה מונה למפקד רגימנט החי"ר ה-457 שהוצב בפולין. במהלך מבצע ברברוסה לחם הרגימנט שלו בדרום רוסיה כחלק מהדיוויזיה ה-257. בקיץ 1942 שונה שם הרגימנט לרגימנט הגרנדירים ה-457 והוא הועבר לצרפת. הוא מילא תפקידי מטה ופיקוד שונים וב-22 בפברואר 1943 הוענק לו צלב האבירים של צלב הברזל, על פעילויותיו כמפקד הרגימנט ועל "הנהגה אמיצה ועמידה איתנה למופת", לנוכח התקפות מתחדשות מצד כוחות משוריינים של הצבא האדום. ב-24 בפברואר של אותה שנה מונה למפקד הדיוויזיה ה-384. ב-1 במאי של אותה שנה הועלה לדרגת גנרל-מיור, וב-1 בינואר 1944 הועלה לדרגת גנרלוטננט. בנובמבר אותה שנה הועברה הדיוויזיה לחזית המזרחית, שם לחמה בקרבות באוקראינה כחלק מארמיית הפאנצר הראשונה ולאחר מכן כחלק מהארמייה השישית. לאחר מכן לחמה הדיוויזיה בקרבות ברומניה, וב-27 בינואר 1944 קיבל זאלנגרה-דראבה את הצלב הגרמני בזהב. ב-25 באוגוסט 1944, במהלך מבצע יאשי-קישינב, הוא נהרג בקרב ליד טירספול.

## קישורים חיצוניים
* הנס דה זאלנגרה-דראבה באתר lexikon-der-wehrmacht 

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים
קטגוריה:מעוטרי הצלב הגרמני בזהב
קטגוריה:חיילי הרייכסווהר
קטגוריה:אנשי צבא גרמנים במלחמת העולם הראשונה
קטגוריה:גרמנים שנולדו ב-1894
קטגוריה:גרמנים שנפטרו ב-1944
יצחק סונה

הרב **יצחק (ציון) סונה** (נולד בי"ח בשבט תשי"ד, 22 בינואר 1954) הוא רב, משורר ופזמונאי ישראלי בולט במוזיקה המזרחית חרדית. שימש כעשרים שנה כחזן בבית מדרש "יחווה דעת" ובבית הכנסת בביתו של הרב עובדיה יוסף.

## ביוגרפיה
נולד וגדל בירושלים לאליהו ולקמירה סונה, בן למשפחה ממוצא ספרדי. סבו, יצחק, היה משורר ונהג לדבר בצורה פיוטית.

למד בישיבת "פורת יוסף" בקטמון ובעיר העתיקה, הושפע רבות מרבני הישיבה: הרב עובדיה יוסף, הרב שלום כהן, הרב שמעון בעדני ועוד. את תורת המקאמים למד מהאזנה לרדיו קול ישראל בערבית, ומבית הכנסת עדס. בישיבה, הרבה ללמוד מוסר ותנ"ך, שירים של ריה"ל ורבי אברהם אבן עזרא, והחל לכתוב שירים בנושאי מידות טובות והסתפקות במועט.

הוציא שירים יחד עם אחיו, החזן ציון יחזקאל, כשהרב סונה מתאים מילים ללחנים ערביים ידועים, ואחיו שר אותם. הרב עובדיה יוסף התיר לו להשתמש בלחנים ערבים עבור שירי קודש יהודיים, ואף עודד אותו לכך כדי שישירו מילות קודש ולא חול . השירים הפכו פופולריים בציבור המזרחי, וזכו לגרסאות כיסוי רבות. מלהיטיו הבולטים השירים "אל גליל" (מקור הלחן: "יא ג'מיל" של פריד אל-אטרש) ו"שמח בני בחלקך" (במקור "אנא ואינתא לווחדינא" של פריד אל אטרש). השיר האחרון זכה לגרסאות כיסוי רבות, בהן של הפרויקט של רביבו, איציק אשל, יניב בן משיח, משה גיאת ועוד.

בשנת תש"ס הוציא לאור את ספרו "יצחק ירנן" בו מובאים מרבית שיריו, כשליד כל שיר מצוינת הפניה לקלטות של אחיו, כדי שהקורא ידע כיצד לבצע את הפיוטים.

## פעילות ציבורית
בעידודו של הרב עובדיה יוסף התנדב הרב סונה כפעיל לב לאחים בשכונת קריית היובל, הקים כולל לזמן קצר בבית הכנסת "אור המאיר", היה יועץ בבעיות שלום בית, ועוד. כן קיבל תעודת הוקרה ממפקד תחנת דרום בירושלים, בפעילותו למניעת התאבדות.

כתב ג'ינגלים התומכים בהצבעה לתנועת ש"ס בעילום שם, בהם "לא הימין ולא השמאל" ו"ש"ס את חלום", ובשנת 2015 כתב מילים לג'ינגל הבחירות שביצע אחיו לתנועה.

הרב סונה מוסמך מטעם הרבנות הראשית לישראל כ"רב שכונה", משנת 2000 הוא רב בבית הכנסת "פרי מגדים" במעלה אדומים.

## קישורים חיצוניים
* 
* שמח בני בחלקך באתר שיתוף פיוט
* אל גליל באתר שיתוף פיוט, בארכיון האינטרנט
* אל גליל באתר מסורות- אתר הפיוט והתפילה, הספרייה הלאומית.
* 

## הערות שוליים

קטגוריה:בוגרי ישיבת פורת יוסף
קטגוריה:רבנים חרדים ישראלים
קטגוריה:פייטנים ישראלים
קטגוריה:משוררים ישראלים
קטגוריה:מעלה אדומים: אישים
קטגוריה:ישראלים שנולדו ב-1954
יוסטינוס

**מרקוס יוניאניוס יוסטינוס** (בלטינית: **Marcus Iunianius Iustinus**) היה היסטוריון רומאי. תקופת חייו אינה ידועה, והיא נעה בין המאה ה-2 או המאה ה-3 לספירה.
ממוזער|''Epitome historiarum Trogi Pompeii''

## יצירתו
על חייו לא ידוע מאום, פרט לעובדה שהוא לא גר ברומא. על פי ההערכות הוא חי באזור המאה ה-3 לספירה, אם כי יש המקדימים אותו לתקופת המאה ה-2 בהתחשב בסגנונו המיושן מעט. חיבורו ששרד הוא תקציר (Epitoma - אפיטומה) לחיבורו האבוד של ההיסטוריון הרומאי מתקופת אוגוסטוס, פומפיוס טרוגוס, "היסטוריקה פיליפיקה" (Historiarum Philippicarum). התקציר נכתב בשפה הלטינית, הוא מחולק ל-44 ספרים, ועל פי עדותו של יוסטינוס הוא מאגד רק את הקטעים החשובים ביותר בעבודתו של טרוגוס. חיבור נוסף הנדפס לרוב עם חיבורו של יוסטינוס הוא תוכן עניינים (Prologi - פרולוגים) של ספרו של טרוגוס. לא ידוע מי הוא מחברו האמיתי של חיבור זה, אולם הוא ככל הנראה לא נכתב בידי יוסטינוס, שכן הפרולוגים אינם תלויים באפיטומה ואף מרמזים על עניינים שלא הגיעו לתקציר. תוכן העניינים פורסם לראשונה יחד עם כתבי יוסטינוס בשנת 1581 על ידי המשכיל הצרפתי בונגרסיוס.

על פי ההערכות התקציר של יוסטינוס מהווה רק עשירית או שישית מהספר המקורי של טרוגוס. יוסטינוס משבח את רהיטותו של טרוגוס, אולם נראה שהתיר לעצמו לעיתים לסטות מהטקסט המקורי ולשלב עמדות ומסקנות משלו. התקציר מאופיין בגישה רהוטה, ברורה וקלה להבנה, לעיתים אף על חשבון הבהרת עניינים מורכבים. עם הזמן דחק התקציר של יוסטינוס את החיבור המקורי, כפי שאירע לעיתים קרובות להרבה יצירות ספרותיות. בימי הביניים התקבל החיבור באהדה באירופה בין היתר בשל כך שמחברו זוהה לעיתים בטעות עם יוסטינוס מרטיר.

התקציר הוא אחד מחמשת החיבורים היחידים ששרדו העוסקים בהרחבה באלכסנדר הגדול (המחברים האחרים הם דיודורוס, קורטיוס, פלוטרכוס ואריאנוס) אם כי הוא נחשב למרושל והכי פחות אמין מבין החמישה. הוא מהווה גם את אחד מהמקורות הבודדים העוסקים בתקופת מלחמות הדיאדוכים.

## לקריאה נוספת

* Otto Seel (Übers.): Pompeius Trogus. Weltgeschichte von den Anfängen bis Augustus. Zürich 1972.
* John C. Yardley, Waldemar Heckel: Justin: Epitome of the Philippic History of Pompeius Trogus. Vol. I, Books 11-12: Alexander the Great. Oxford 1997.
* Ronald Syme: The Date of Justin and the Discovery of Trogus. In: Historia. 37, 3, 1988, S. 358–371.
* John C. Yardley: Justin and Pompeius Trogus. A Study of the Language of Justin's „Epitome“ of Trogus. University of Toronto Press, Toronto u. a. 2003, (Phoenix. Supplementary Volume 41).
* John C. Yardley: What is Justin doing with Trogus? In: Marietta Horster, Christiane Reitz (Hrsg.): Condensing Texts – Condensed Texts. Stuttgart 2010, S. 469–490.


## קישורים חיצוניים

* התקציר בוויקיטקסט 
* התקציר בשפת המקור הלטינית באתר הספרייה הלטינית
* תוכן העניינים בשפת המקור הלטינית באתר הספרייה הלטינית
* תרגום לאנגלית של שני הספרים באתר פרויקט טורטליאנוס
* התקציר בתרגום לאנגלית באתר אטאלוס
* התקציר בתרגום לאנגלית צרפתית וספרדית באתר פורום רומאנום
* 

## הערות שוליים

קטגוריה:היסטוריונים מן העת העתיקה
קטגוריה:רומאים בתקופת הקיסרות
קטגוריה:מחברים כותבי לטינית
קטגוריה:אישים שחיו במאה ה-2
קורט יעקב בל-כדורי

ד"ר **קורט יעקב בל-כדורי** (20 בינואר 1891 – 29 במאי 1976) היה משפטן וכלכלן יהודי - גרמני, חלוץ חוקרי תולדותיהם של יהודי גרמניה בימי המשטר הנאצי.

## ביוגרפיה
יליד ברלין. למד באוניברסיטאות ברלין והיידלברג. שירת כחובש בצבא הגרמני. בשנת 1927 השתקע בברלין ועבד כעורך דין והתמחה בתחום המסים. שימש כמרצה בבית הספר הגבוה למסחר בברלין בנושאי מיסים ואדמיניסטרציה. בשנות ה-30 שימש כמרצה בתחום המיסים מטעם הנציגות העליונה של היהודים בגרמניה ופרסם מספר ספרים בתחום זה.

בדצמבר 1938 עלה לארץ ישראל. מפעלו החלוצי הוא חקר גורל היהודים בגרמניה הנאצית. ב-1943 החל לפעול באופן עצמאי לאיסוף חומר על יהדות גרמניה בתקופת השואה ואף ראיין בעצמו רבים מהם. הוא התמקד בעיקר בפעילותם של הארגונים היהודיים המרכזיים ויחסיהם עם השלטון הנאצי ובהיערכות היהודים להגירה.

בשנת 1944 החליטה החברה הישראלית לגנאלוגיה, "אגודה לחקר התולדות", לפעול להשגת עדויות וזיכרונות על שואת יהודי גרמניה מזמן עלייתה של המפלגה הנאצית לשלטון. השם שניתן למפעל הנצחה זה הוא "מה שלא נרשם בכתב", ולמנהלו מונה ד"ר בל.

בשנת 1955 העביר ד"ר בל את האוסף המחקרי שלו על יהדות גרמניה בתקופת המלחמה ל"יד ושם". הוא המשיך בפעילות איסוף החומר בנושא זה במסגרת "יד ושם" עד שנת 1960.

## פרסומים

*
*
*
*
*
*
*
*
*
*
*
*
*
*


## קישורים חיצוניים

* אוספו הפרטי של קורט יעקב בל-כדורי, מאוספי הארכיון המרכזי לתולדות העם היהודי.

קטגוריה:חוקרי השואה
קטגוריה:גרמנים שנולדו ב-1891
קטגוריה:גרמנים שנפטרו ב-1976
הרחק מן ההמון הסואן (סרט, 1998)

**הרחק מן ההמון הסואן** () הוא סרט דרמה משנת 1998, עיבוד לרומן "הרחק מהמון מתהולל" מאת תומאס הרדי.

## צוות השחקנים
* פלומה באיזה – בת שבע אוורדין
* נתניאל פרקר – גבריאל אוק
* ג'ונתן פירת' – סרג'נט פרנק טרוי
* נייג'ל טרי – מר בולדווין
* נטשה ליטל – פאני רובין
* לינדה באסט – מריאן מאני
* אליזבת אסטנסן – גברת קוגאן
* ריס מורגן – טדי קוגאן
* פיליפ ג'וזף – ג'אן קוגאן
* רובין סואנס – הנרי פריי
* טרייסי קיטינג – לידי
* ויקטוריה אלקוק – טמפרנס מילר
* שון גילדר – ג'וזף פורגראס

## ביקורת
ויל ג'וינר מהניו יורק טיימס כתב ביקורת חיובית על העיבוד: "באופן מוזר ולזכותו, עיבוד חדש זה של הרומן 'הרחק מהמון מתהולל' בהפקת טלוויזיית גרנדה הבריטית ו-WGBH-TV מבוסטון, לא רק שהוא גובר על הנטייה של הצופים להשוואות, הוא מצליח לשגשג. כמעט על כל צעד ושעל נפרש בהדרגה סיפור של כאוס רומנטי. באופן חזותי גרסה חדשה זו מרשימה כמו הסרט משנת 1967 – חלק מאתרי הצילומים הם כמעט זהים – והתיאור הדרמטי בסרט זה הוא יותר טבעי. השפה המחוספסת נאמנה לשפתו של הרדי שבה הוא משלב שירה ודיבור כפרי."

## קישורים חיצוניים

## הערות שוליים

קטגוריה:סרטי טלוויזיה בריטיים
קטגוריה:סרטים באנגלית
קטגוריה:סרטים לפי ספרי תומאס הרדי
קטגוריה:סרטי 1998
קטגוריה:ITV: תוכניות וסדרות
אדולף גוטשטיין

**אדולף גוטשטיין** (2 בנובמבר 1857 – 3 במרץ 1941) היה אפידמיולוג יהודי גרמני. הוא התנצר בשנת 1892.

## קורות חיים
נולד בברסלאו. למד רפואה באוניברסיטאות ברסלאו, שטרסבורג ולייפציג. ב-1886 עקר לברלין, שם עבד בפרקטיקה רפואית פרטית עד 1911. ביצע מחקר במעבדות של הפתולוג קרל פרידלנדר, הפרמקולוג אוסקר לייבריך והבקטריולוג רוברט קוך.

ב-1906 נבחר כחבר מועצת העיר בברלין-שרלוטנבורג. שימש בתפקידים ציבוריים רפואיים חשובים. חיבר ספרים מקצועיים בתחומו.

ב-1933, עם עליית הנאצים לשלטון, נאלץ לעזוב את משרתו בשל מוצאו היהודי.

## קישורים חיצוניים

* קורות חיים
* 

קטגוריה:רופאים יהודים גרמנים
קטגוריה:פוליטיקאים יהודים גרמנים
קטגוריה:אפידמיולוגים גרמנים
קטגוריה:אפידמיולוגים יהודים
קטגוריה:יהודים שהתנצרו
קטגוריה:בוגרי אוניברסיטת לייפציג
קטגוריה:גרמנים שנולדו ב-1850
קטגוריה:גרמנים שנפטרו ב-1941